Otthonosság – Óbudavári Szentély

**FECÓ:**

Tanúságtétel – szóban. Nem egy szokásos műfaj a Schönstatti közösségben…most nem kezdhetjük úgy, hogy „ismerünk egy családot”

**ENI:**

*…Péter ekkor azt mondta Jézusnak: „Uram, jó nekünk itt lenni! Ha akarod, csinálok itt három sátrat, neked egyet, Mózesnek egyet és Illésnek egyet.”*

Gyakran éljük meg a Tábor hegy „otthonosság” élményét Óbudaváron járva akkor is, ha csak egy napra „ugrottunk le” – ahogy most is. Különösen erős ez a kegyelem - az otthonosság kegyelme – az Óbudavári Szentélyben, az Egymásba írt szívek Szentélyében. Miért érezzük ezt? Talán a Szentély megépülésének sajátos, eredeti „magyaros” útja is magyarázat erre.

Itt nem a Kápolnának lettek „leányszentélyei” a háziszentélyek, hanem az élő háziszentélyek által létesült a Schönstatt-kápolna. Tilmann atya azt mondta: akkor és csakis akkor épül meg a Kápolna, ha van 100 beimádkozott, élő Háziszentély, melyek hordozzák az épülő (és megépült) Kápolnát. Tilmann atya érzékelte, hogy a magyarok mentalitása más, hogy „szív-nemzet” vagyunk: a vágyainkat elsősorban nem a fejünkben, hanem a szívünkben hordozzuk.

A magyar Schönstatt-kápolna emiatt egy kicsit mindig más lesz, mint a többi nemzeti szentély: mindig ott marad velünk a gondolat, hogy az óbudavári kápolnát a háziszentélyeink hordozzák.

**FECÓ:**

Kezdettől fogva szerves kapcsolat áll fenn a családok háziszentélyei és a kápolna között. A háziszentélyekben tett felajánlások táplálják a központi szentély kegyelmi légkörét, az egyes családok pedig megújulnak és új lendületet kapnak, amikor elzarándokolnak az óbudavári központba.

* A háziszentélyeink és a leányszentély közötti kapcsolat igen erős. A Szűzanya ezt ígérte nekünk: Szívesen letelepszem közétek – a háziszentélyeitekbe ugyanúgy, mint az ősszentélybe, mint a leányszentélybe, mint a központi szentélybe. A schönstatti kápolna egy kis mellékoltára a mi háziszentélyünk. Különleges otthona és jelképe a szeretetszövetségnek.

**ENI:**

Háziszentélyünk és az óbudavári kápolna berendezési tárgyai között sok az azonosság. De ez nem egyszerű másolás, hanem a lelki kötődés kifejeződése. Egy ilyen szép tárgy –és jelkép – számunkra a korsó, mely schönstatti életünk egyik meghatározó motívuma. Az otthoni korsóba bedobott felajánlásaink, nehézségeink, kéréseink, hálaadásunk…stb. mind-mind az óbudavári korsóban „landolnak”. Emellett Óbudaváron járva szinte minden alkalommal töltögetjük a korsót – kéréseinkkel és felajánlásainkkal egyaránt. 12 éve schönstatti család voltunk, mikor először jutottunk el zsinatra és részesei lehettünk a korsóban lévő felajánlások „égbe küldésének” (amikor a korsó tartalmát kiürítik és a tárbortűz helyén elégetik) –– akkor szembesültünk azzal, hogy mennyire tele lett a korsó egy év alatt. Most, hogy régiónként közösen ünnepeljük a szövetség napját, az otthoni korsónk tartalmát ezeken a 18.-i alkalmakon küldjük az Ég felé. A kéréseink, felajánlásaink egy része azonban továbbra is az Óbudavári korsóba kerül, amikor itt járunk. Szép élmény megtapasztalni ezt a kegyelmi hálót, ami otthonainkat a régión keresztül Óbudavárhoz köti. És végül is: a szívünkben – szívszentélyeinkben - hordott nehézségeink, felajánlások, a szívben megfogalmazott és kimondott/leírt hála kerül a korsóba és ezen a kegyelmi úton az Óbudavári szentélybe – az egymásba írt szívek szentélyébe. Mitől is ne érezné az ember otthon itt magát?

**FECÓ:**

Korsó: tanúságtétel:

* szegénység – gyermekeink jövője (pl. házastárs, lelki életük) (bedobtuk otthon is és itt is – ha egy kérés, felajánlás fontos nekünk, ezt tesszük)

Az otthonosság, vagy talán inkább a mennyei otthon légkörét adja az a lelki megnyugvás, mely a Kápolnából, a Háromszor Csodálatos Szűzanya otthonából árad felénk. Jelenések kapcsán többször kérdezték meg a Szűzanyát, hogy miért ilyen szép? Ő ezt válaszolta: mert végtelenül szeretek. Ezt a végtelen szeretetet érezhetjük leginkább a Kápolna közelében. Mert a Szűzanya itt lakik ebben bizonyosak lehetünk. A Szűzanya szereti azokat a helyeket, ahol imádkoznak. Nagyon szeretjük azt elképzelni, hogy a 100 háziszentélyen túl a többi élő háziszentélyben elmondott imák, valamint a hétről hétre (vagy hétvégére) érkező családok imái milyen imahátteret, erőt jelentenek itt, Óbudaváron. Zarándokhelyeken, régi kolostorok falai között lehet ezt az átimádkozott légkört érezni. De hát végül is: Óbudavár – egy zarándokhely. És így inkább már a mennyei otthonra hasonlít. Erre a hasonlatosságra törekszünk, amikor Kentenich atyával ezt imádkozzuk:

**KÖZÖSEN:**

 „*Tegyél engem képessé, hogy otthont tudjak teremteni, olyan otthont, ahol szeretteim szívesen tartózkodnak. Add meg a kegyelmedet, küldd el nekem a Szentlelket, hogy a helyet, ahol élek, olyanná tudjam alakítani, hogy az a mi örök otthonunk, a Mennyország mása legyen. Ámen.”*

**FECÓ:** Ezt a hasonlatosságot éljük meg az Óbudavári szentélyben.

Gyermekével Szűzanyánk szent áldását adja ránk. Ámen